《访冯次冈林塘幽筑 其一》
明代·王渐逵

名苑三城著，君家质更清。回廊依绿树，曲洞际芳汀。

石发侵衣袂，山颜敞画屏。徘徊不忍去，呼酒入深更。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。